癸未冬至後與妻對酌偶醉遂賦
作者：陳著
朝代：宋

paragraphs: 買臣賣薪妻見棄，高鳳嗜學遭妻詈。
我窮到骨累百指，黎藿併日一髮氣。
妻自執爨謀餘生，諸兒忍寒結饑腸。
有時我癡笑問妻，妻亦笑答貧其常。
聽之不覺一絕倒，不謂此道君亦曉。
滿天地間皆浮塵，消磨不盡惟此道。
低頭拱手說與妻，孟光舉案與眉齊。
當時豈緣醉飽故，深遠滋味出鹽虀。
而況今日爲何日，我年今年已七十。
我妻之年雖少我，老心古道天與質。
偶然得醉平生歡，醉中寫與諸兒看。
人閒不必問貧富，須信關雎爲造端。